stanford-oval/wikipedia huggingface dataset:
ארגנטינה
כלכלה

נכון לשנת 2017 התמ"ג הכללי של ארגנטינה עומד על כ-900 מיליארד דולר, כשהתמ"ג לנפש הוא כ-20,000 דולר. שיעור האבטלה עומד על 8.4%. נכון לשנת 2018 האינפלציה בארגנטינה עומדת על 47% לשנה.
ארגנטינה נהנית מכמות רבה של מחצבים, אוכלוסייה משכילה ומגזר חקלאי ששם דגש על היצוא. למרות תנאים טובים אלה, החל משנות ה-80 המדינה שקעה בחוב חיצוני גדול ובאינפלציה שהגיעה לשיאים של 200% בחודש. בניסיונותיה להאבק במשבר, הממשלה ניסתה להפחית את שליטתה בכלכלה, להנהיג רפורמות ליברליות והפריטה את המשק. הרפורמה הרדיקלית במטבע בשנת 1991, שהשוותה בין הדולר לפסו ("parity") הבטיחה יציבות מחירים אולם חיבלה קשות בצמיחה הכלכלית והייתה בין הגורמים הראשיים לפרוץ המשבר החמור בתחילת שנות האלפיים. ההצמדה קיבעה את המדיניות המונטרית של ארגנטינה לזו של ארצות הברית וכאשר האמריקאים עברו למדיניות מרחיבה בעקבות פיגועי 11 בספטמבר נקלעה ארגנטינה לבעיה.
המשבר בכלכלה העולמית חיבל עוד יותר בכלכלתה הרעועה של ארגנטינה. ניסיונות להקטין את תקציב המדינה לא עזרו. המשבר הגיע לשיאו ב-2001 עם התמוטטות איגרות החוב הממשלתיות והבנקים. דרישות הבנק העולמי להחזר ההלוואות החמירו את המצב. ארגנטינה הפסיקה את הצמדת הפסו לדולר בינואר 2001. רפורמה כלכלית מקיפה הביאה לרגיעה במשבר החל מסוף שנת 2002, לייצוב המטבע ולהפחתת חובות המדינה. עם זאת, ציבור המשקיעים מאמין באיגרות החוב של ארגנטינה, ואיגרות החוב הממשלתיות המונפקות על ידיה מונפקות בניכיון נמוך ממרבית המדינות האחרות אשר הגיעו לחדלות פירעון בעשרים השנים האחרונות.
המשבר הפיננסי של שנת 2008 תפס את ארגנטינה לא מוכנה, והתמוטטות הבנקים בארצות הברית ובאירופה עצרה את זרימת ההון לארגנטינה וגרמה לפגיעה באמון המשקיעים. במאמץ להחזיר אותו החליטה הנשיאה קירשנר לתת ערבות לחסכונות הפנסיה של הארגנטינאים, מהלך שהיה שנוי במחלוקת.
בשני העשורים הראשונים של המאה ה-21 התהדקה בהדרגה התלות בין כלכלת ארגנטינה וכלכלת ברזיל סביב ייצור משותף של תעשיות שונות כמו תעשיית הרכב הדומיננטית בשתי המדינות. המצב גורם לכך שמהלכים פוליטיים כלכליים של מדינה אחת משפיעים באופן משמעותי גם על המדינה השכנה.
בסוף העשור השני של המאה ה-21 חוותה ארגנטינה אינפלציה, שהגיעה בשנת 2018 לשיא של 47% בשנה. מאקרי ניסה לבצע ליברליזציה של הכלכלה הארגנטינאית, אך נכון לשנת 2018 המהלכים לא הניבו תוצאות. מאקרי נאלץ לחתום על הלוואת החילוץ הגדולה ביותר שנתנה אי פעם קרן המטבע הבין-לאומית – מעל 57 מיליארד דולר בפריסה של שלוש שנים.
ענפי הכלכלה העיקריים:
חקלאות – תירס, חמניות, סויה, בקר לבשר, תה, חיטה ובוטנים;
תעשייה – עיבוד מוצרים חקלאיים, כלי רכב וחלקי רכב, מתכת, דפוס, כימיקלים ומוצרי צריכה;
ייצור אנרגיה – בעיקר בעזרת תחנות הידרואלקטריות.
לצורכי המאבק בשחיתות שלטונית הוקם משרד למלחמה בשחיתות. ארגנטינה מדורגת במקום ה-95 (2016) מהיבט זה.
תרבות וחינוך

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
בארגנטינה, המצויה בדרום אמריקה, תרבות ענפה הקשורה למזג החם של המדינה. המדינה נודעת בתרבות ריקוד הטנגו, באדריכלות בסגנון קולוניאליסטי, במטבח שרובו מתמקד בבשר צלוי, במסורות שונות הקשורות בדמות הגאוצ'ו (רועה בקר) ובמרחבי טבע המהווים מוקד לתיירים.
שידורי טלוויזיה במדינה החלו בשנת 1951.
ארגנטינה היא חלק מארגון המדינות האיברו-אמריקניות, בו משתפות מדינות איברו-אמריקאיות פעולה בנושאי חינוך, מדע ותרבות.
תרבות וחינוך > ספורט

הספורט הפופולרי ביותר בארגנטינה הוא הכדורגל. נבחרת ארגנטינה בכדורגל היא אחת מנבחרות הכדורגל הטובות בעולם וידועה בשחקנים מצליחים רבים שיצאו מתוכה לליגות הגדולות באירופה, וביניהם דייגו מראדונה וליונל מסי, מהכדורגלנים הגדולים ביותר בעולם בכל הזמנים. עם מותו של מראדונה ב-25 בנובמבר 2020 הוכרז במדינה כי יהיו שלושה ימי אבל לזכרו. לזכותה של ארגנטינה שלוש זכיות בגביע העולם בכדורגל – ב-1978 ב-1986 וב-2022, 16 זכיות בקופה אמריקה ושתי זכיות במדליית הזהב האולימפית.
גם נבחרת הכדורסל של ארגנטינה נחשבת לאחת הנבחרות החזקות בעולם. היא זכתה במשחקים האולימפיים ב-2004, וכן זכתה פעם אחת באליפות העולם בכדורסל בשנת 1950, ופעמיים באליפות אמריקה בכדורסל בשנים 2001 ו-2011.
גאוגרפיה

ארגנטינה היא המדינה השמינית בגודלה בעולם מבחינת שטח. היא נמצאת באמריקה הדרומית בשכנות לפרגוואי, צ'ילה, בוליביה, אורוגוואי וברזיל.
מבחינה טופוגרפית ניתן לחלק את ארגנטינה לשלושה חלקים עיקריים: המישורים הפוריים של הפמפס במרכז המדינה, שהם מרכז העושר החקלאי של ארגנטינה; הרמה של פטגוניה בדרום; ורכס הרי האנדים לאורך הגבול המערבי עם צ'ילה, ובו הנקודה הגבוהה ביותר ביבשת אמריקה כולה – היא ההר אקונקגווה (Aconcagua), המתנשא לגובה של 6,960 מטר.
הנהרות העיקריים הם נהר פרנה (Parana), אחד הנהרות הארוכים בעולם, ונהר אורוגוואי (Uruguay), בצפון מזרח המדינה. שני נהרות אלה זורמים במקביל לאורך מאות קילומטרים, והם יוצרים אזור המכונה מסופוטמיה ("בין הנהרות", ביוונית), ובו פרובינציות אנטרה ריוס ("בין הנהרות"), קוריינטס ("זרמי המים") ומיסיונס. לקראת סופם מתאחדים שני הנהרות והם יוצרים דלתה מרהיבה, ואת הנהר הרחב בעולם, הוא הריו דה לה פלטה. נהרות גדולים אחרים הם יובליו הרבים של נהר הפרנה – ובהם: נהר איגואסו (Iguazu), בגבול בין ארגנטינה לברזיל, ובו מפלי איגואסו המפורסמים והמרהיבים; הפרגוואי, הברמחו (Bermejo), הפילקומיו (Pilcomayo) וכן הנהר סלאדו (Salado), "הנהר המלוח".
במרכז המדינה ובדרומה זורמים נהרות גדולים אף הם, ובהם נהר אטואל (Atuel), נהרות הקולורדו (Colorado – "אדום") ונגרו (Negro – "שחור") הזורמים במקביל לאורך מאות קילומטרים, ונהר צ'ובוט (Chubut).
האקלים בארגנטינה הוא ממוזג, עם נקודות קיצון בצפון (אקלים סובטרופי) ובדרום (צחיח וקר).
ארגנטינה גם טוענת לבעלות על טריטוריה באנטארקטיקה – אנטארקטיקה הארגנטינאית.
בארגנטינה יש מגוון של בעלי חיים שחלקם ממוצא נאוטרופי וחלקם נארקטים, אשר עברו לאחר ההחלפה האמריקאית הגדולה. בין המינים הבולטים מצויים הטפיריים, פומה, גואנקו, דוב נמלים גדול, מספר קופים, עופות גדולים כמו ננדיים וקונדור האנדים, זאב הרעמה ודוב המשקפיים. בדרום ארגנטינה ישנם מינים החיים סביב הקוטב הדרומי כמו פילי ים, אלבטרוסיים ופינגווינים ובימים שוחים לווייתנים גדולים.
פרובינציות

החלוקה המנהלתית של ארגנטינה. ניתן להקיש על הפרובינציות השונות על מנת להגיע לערכים המורחבים עליהן.
בארגנטינה ישנן 24 פרובינציות ומחוז פדרלי אחד.
| --- | --- |
 בואנוס איירס (עיר אוטונומית)  פרובינציית בואנוס איירס  קטמרקה  צ'אקו  צ'ובוט  קורדובה  קוריינטס  אנטרה ריוס  פורמוסה  חוחוי  לה פמפה  לה ריוחה:  מנדוסה  מיסיונס  נאוקן  ריו נגרו  סלטה  סן חואן  סן לואיס  סנטה קרוס  סנטה פה  סנטיאגו דל אסטרו  ארץ האש ואיי האוקיינוס הדרומי  טוקומאן
הערים הגדולות

כ-92.5% מאוכלוסייתה של ארגנטינה גרים ביישובים עירוניים (נכון לשנת 2023). כ-3 מיליון גרים בבואנוס איירס וכ-15.490 מיליון גרים במטרופולין בואנוס איירס רבתי, מה שהופך אותו לאחד האזורים העירוניים הגדולים בעולם. מרכזים עירוניים נמצאים בכל חלקי צפון ארגנטינה והמרכז לעומת פטגוניה מדרום שנותרה מאוכלסת בדלילות. עשרת המטרופולינים הגדולים מהווים מחצית מהאוכלוסייה. שיעור העיור בארגנטינה הוא בקצב שינוי שנתי של 0.97% (הערכה לשנים 2020–2025).
מתיישבים אירופאים רבים היגרו לערי ארגנטינה במהלך ההיסטוריה. הערים האלו הציעו עבודה, חינוך והזדמנויות אחרות למהגרים החדשים להיכנס למעמד הביניים. בהשוואה לרוב ארצות דרום אמריקה, בארגנטינה יש מעמד ביניים גדול מאוד. רבים מבני המעמד הזה עובדים בתעשייה, בעלי עסקים קטנים וחלק ניכר עובד בסקטור הציבורי והשירותים. רובם גרים במבנים רבי קומות או קוטג'ים עם גינה צמודה. העשירים מעדיפים לגור בווילות ואחוזות בפרוורים היוקרתיים.
החל משנות ה-30 הרבה עובדי כפיים עברו לערים הגדולות במטרה למצוא עבודה, דבר שגרם למחסור בדיור. כתוצאה מכך נוצרו שכונות עוני, עם פחונים ובתים מקרטון. הכמות העצומה של כוח עבודה זמין וזול גרמה לכך, שרבים מהם מסוגלים למצוא רק עבודה חלקית.
עריה של ארגנטינה דומות לערים באירופה, בעיקר בכל הנוגע לתכנון עירוני, לאדריכלות, ולמוצא האירופאי של מרבית מתיישביה. רובן בנויות בסגנון ספרדי סביב כיכר מרכזית – הפלאסה. הכנסייה ומבני הקהילה החשובים, בדרך כלל פונים אל הפלאסה.
בנוסף ארגנטינה מחזיקה בעיר הדרומית ביותר בעולם, אושואיה שממנה יוצאות רוב ההפלגות התיירותיות והמחקריות לאנטארקטיקה.
הערים העיקריות של ארגנטינה מפורטות להלן מבחינת חשיבות ומספר תושבים. כל הערים הן במעמד אגד ערים למעט הערים; מאר דל פלאטה, קוריינטס, באיה בלנקה ופורמוסה. נתוני האוכלוסייה הם משנת 2019.
דמוגרפיה

תוחלת החיים במדינה היא 78.55 שנים (75.49 לגברים ו-81.81 לנשים) ושיעור הפריון הוא 1.36 צאצאים לאישה.
דמוגרפיה > הרכב אתני

אוכלוסיית ארגנטינה מורכבת בעיקרה מצאצאי מהגרים, והמדינה זוכה לכינוי המקומי: "crisol de razas": תערובת של גזעים. ההרכב הדמוגרפי השתנה משמעותית בין המאה ה-18 למאה ה-19, כשבפרק זמן זה היגרו לארגנטינה כ-6.6 מיליון איש (שנייה רק לארצות הברית בתקופה זו).
רוב הארגנטינאים הם צאצאים של כמה קבוצות אתניות מאירופה, ויותר מ-55% מתוכם הם ממוצא איטלקי. המוצא השכיח ביותר לאחר מכן הוא ספרדי, ולאחר מכן 17% ממוצא צרפתי, וכ-8% ממוצא גרמני, וקבוצה גדולה שמוצאה מהמזרח התיכון, בעיקר מסוריה או לבנון. בנוסף, יש בארגנטינה כ-180,000 תושבים שמוצאם מהמזרח הרחוק, ולרובם שורשים קוריאנים או סינים. הממשלה הארגנטינית מעריכה כי 750,000 מתושבי המדינה לא מחזיקים במסמכים רשמיים – רבים מהם היגרו מפרגוואי, פרו ובוליביה. כ-150 אלף הם אפרו-ארגנטינאים. בפטגוניה קהילה גדולה מוויילס.
התושבים המקוריים מונים כ-700,000 נפש והם יושבים בעיקר בצפון, צפון-מערב ודרום.
דמוגרפיה > דת

עיקר האוכלוסייה (62.9%) היא קתולית, וישנה גם קהילה פרוטסטנטית חזקה שמהווה 15.3% מהאוכלוסייה. 18.9% מהאוכלוסייה מגדירים עצמם חסרי דת. בנוסף, כוללת האוכלוסייה גם כ-1% אחרים וכ-0.4% יהודים.
דמוגרפיה > דת > יהודי ארגנטינה

הקהילה היהודית בארגנטינה היא הגדולה באמריקה הלטינית. לאחר מלחמת העולם השנייה, מנתה הקהילה כ-400,000 איש.
בשנת 1955, עם נפילתו של חואן פרון, שטף את ארגנטינה גל אנטישמיות שגרם ל-45,000 יהודים להגר לישראל. בין השנים 1999–2002, עלו לישראל כ-4,400 יהודים. כיום, מונה הקהילה כ-180,500 נפש ומורכבת ברובה הגדול מיהודים אשכנזים, ומיעוט של ספרדים ומזרחים.
ראו גם

המטבח הארגנטינאי
אדיוס בואנוס איירס
הערות שוליים

↑  דירוג שטח יבשתי - מתוך אתר Worldometer, כפי שפורסם ב-28 במאי 2021
↑  טבלאת אוכלוסייה שם הקובץ: UN_PPP2024_Output_PopTot.xlsx, שם החוצץ: Median - מתוך אתר האו"ם
↑  טבלאת אוכלוסייה שם הקובץ: WPP2024_POP_F01_1_POPULATION _SINGLE_AGE_BOTH_SEXES.xlsx, שם החוצץ: Medium variant - מתוך אתר האו"ם, הערכה 1 ביולי 2024
↑  דירוג תמ"ג - מתוך אתר הבנק העולמי, כפי שפורסם ב-2 באוגוסט 2023
↑  מדד הפיתוח האנושי לשנת 2022 בדו"ח שפורסם ב-2024 על ידי אתר מינהל הפיתוח (UNDP) של האומות המאוחדות
↑  סעיף 35 לחוקת ארגנטינה מכיר בשמות הפרובינציות המאוחדות של ריו דה לה פלטה, הרפובליקה הארגנטינאית והקונפדרציה הארגנטינאית כשמותה הרשמיים של המדינה, ובשם האומה הארגנטינאית לצורכי חקיקה.
↑  "אזור הגעש" של אמריקה בחדשות, המשקיף, 8 באפריל 1946
קולונל פרון – מיהו שליט ארגנטינה, הַבֹּקֶר, 4 במרץ 1946
פרון – מסעיר האספסוף בארגנטינה, הארץ, 1 במרץ 1946
↑  עלייתו ונפילתו של חואן פרון, זמנים, 27 בספטמבר 1955
↑  פרון הגיע לספרד, למרחב, 28 בינואר 1960
↑  הכת הצבאית השלטת בארגנטינה נשבעה: נמגר את החתרנות ונחזיר את הדמוקרטיה, מעריב, 25 במרץ 1976
1 2 3 4  שלומית לן, ‏ארגנטינה בלוז: הסיפור העצוב של מעמד הביניים הארגנטינאי, באתר גלובס, 15 בפברואר 2019
↑   איך יכול להיות שמדינה חדלת פירעון מוכרת אג"ח ב-85 סנט על הדולר?, באתר TheMarker‏, 3 באוגוסט 2014
↑  Corruption Perceptions Index 2016 – News, Transparency.org (באנגלית)
↑  [.Argentina. The World Factbook. Central Intelligence Agency
1 2  Argentina Population 2019, worldpopulationreview
| מדינות וטריטוריות אמריקה הדרומית |
| --- | --- | --- |
| מדינות | אורוגוואי • אקוודור • ארגנטינה • בוליביה • ברזיל • גיאנה • ונצואלה • סורינאם • פרגוואי • פרו • צ'ילה • קולומביה |  |
| טריטוריות | איי פוקלנד • גיאנה הצרפתית • איי ג'ורג'יה הדרומית ואיי סנדוויץ' הדרומיים |  |
|  מרקוסור ("השוק המשותף הדרומי") |
| --- | --- | --- |
| חברות | אורוגוואי • ארגנטינה • ברזיל • ונצואלה‏1 • פרגוואי |  |
| חברות נילוות | אקוודור • בוליביה2 • גיאנה • סורינאם • פרו • צ'ילה • קולומביה |  |
| הסכמים | אמנת אסונסיון • פרוטוקול אורו פרטו • הסכם סחר חופשי ישראל-מרקוסור |  |
| מוסדות וארגונים לשיתוף פעולה | פרלמנט של מרקוסור • מרקוסיודדס • אוניברסיטת מרקוסור  הערות: 1בדצמבר 2016 הושעתה ונצואלה מהארגון. 2בתהליך קבלה כחברה מלאה. |  |
| --- | --- |
בקרת זהויות :  NLI: 987007564348705171  BNE: XX5308160  BnF: cb11862283g (data)  CiNii: DA10147253  GND: 4002890-2  HDS: 003391  ISNI: 0000 0001 2309 3391  KulturNav: ec39d043-8774-49ea-a4c5-296489cfefea  LCCN: n79070134  MusicBrainz: 0df04709-c7d8-3b55-a6ea-f3e5069a947b  NARA: 10045211  NDL: 00560367  NKC: ge128676  SUDOC: 026359537  TDVİA: arjantin  UKPARL: 8UmOvhcD  VcBA: 497/11757  VIAF: 146499420   WorldCat (עם VIAF): 146499420 
בנין הפרלמנט בבואנוס איירס
סלטה (פרובינציה)
הרי האנדים באזור בארילוצ'ה
אגם ארגנטינו בפטגוניה


בית כנסת יהודי בבואנוס איירס
וולוצ'יסק

וולוצ'יסק (באוקראינית: Волочиськ) היא עיירה במחוז חמלניצקי, על נהר זברוץ', במערב אוקראינה. העיירה היא מרכז תחבורה חשוב ומסילות רכבת וכבישים ראשיים עוברים בה.
היסטוריה

לפני הקמת היישוב חיו כנראה באזור  שבטים סלאביים. במאות התשיעית והעשירית השתייך האזור לנסיכות רוס של קייב.
בשנת 1241 נפגע האזור בפשיטות המונגולים והטטרים, שכבשו את קייב והיו בדרכם מערבה.
וולוצ'יסק הוקמה כנראה במהלך המאה ה-13, ומיקומה היה על ציר מסחרי ראשי, ממזרח למערב, בנסיכות גאליץ'-וולין. סוחרים העבירו סחורות דרך הנהר ונהגו לעגון באזור, וכך החלה בנייה באזור, על שתי גדותיו של הנהר זברוץ', בנייה ממנה צמח היישוב. שמו הראשון של היישוב היה Volochyshche, ומקור השם הוא במילה האוקראינית volochyty שפירושה להעביר או להסיע סחורה. לימים השתנה שמו של היישוב שעל הגדה הנגדית של הנהר, והוא נקרא Pidvolochysk, שפירושו "ליד וולוצ'יסק" או "תחת וולוצ'יסק".
במאה ה-14 נכבשה וולוצ'יסק על ידי הדוכסות הגדולה של ליטא ולאחר מכן נכבשה על ידי ממלכת פולין, אשר מהמאה ה-16 הייתה חלק מהאיחוד הפולני-ליטאי. בתקופה זו הייתה וולוצ'יסק כפר. במאה ה-16 התרחב המסחר בין תושבי הכפר וסביבתו, והכפר הפך למרכז מסחרי אזורי.
הקוזאקים של חמיילניצקי כבשו את היישוב בעת מרד חמלניצקי, אך הובסו על ידי הפולנים בשנת 1648. בתקופה מסוימת במאה ה-18, היה הכפר שייך למשפחת פוטוצקי. בעליו של הכפר משנת 1772, מרשל הכתר הפולני פרידריק יוזף מושינסקי, הקים ביישוב ובסביבתו בנק, שתי טירות ובית ספר. במחצית השנייה של המאה ה-19 הוקמו בכפר מפעלי תעשייה, בהם מבשלה, מפעל נרות, מפעל סוכר בבעלות יזם גרמני ועוד. כמו כן הוקמה תחנת רכבת על ציר מסילת הרכבת מקייב ללבוב.
בתחילת המאה ה-20 היו ביישוב 190 חנויות, מספר בתי ספר, בהם בית ספר כנסייתי, ומוסדות חינוך ותרבות נוספים.
במהלך מלחמת העולם הראשונה והקרבות בעת הקמתה וקיומה של הרפובליקה העממית של אוקראינה, הייתה וולוצ'יסק נקודה מרכזית לחניית כוחות צבא של כל הצדדים, בשלבים שונים של המלחמות והקרבות חנו בה: כוחות אוקראיניים, כוחות של הרפובליקה הפולנית השנייה בפיקוד יוזף פילסודסקי, כוחות של ברית המועצות הבולשביקית וכוחות של הלאומן האוקראיני סימון פטליורה.
בנובמבר 1920 הביס הצבא האדום את כוחותיו של פטליורה ליד וולוצ'יסק. התבוסה היוותה חלק משורת הקרבות בהן הכניעה ברית המועצות את אוקראינה והפכה אותה לרפובליקה סובייטית.
משנת 1923, וולוצ'יסק  היא המרכז האדמיניסטרטיבי של המחוז. תהליך הקולקטיביזציה בוולוצ'יסק היה  בין המהירים באזור. כתוצאה מכך, רבים מהאיכרים שנושלו נשלחו למחנות ריכוז בסיביר בשנים 1930–1931.
ביולי 1941 כבשו הגרמנים את היישוב במהלך מבצע ברברוסה. אלפים מתושבי היישוב נרצחו על ידי הגרמנים, רובם ככולם יהודים, ואלפים אחרים נשלחו לגרמניה לעבודות כפייה. במרס 1944 שוחרר היישוב בידי הצבא האדום.
שיקומה של העיירה החל מיד עם שחרורה, ובשנות החמישים כבר שבו מפעליה לתפקוד מלא ולתפוקה בהיקף דומה לזה שהיה לפני המלחמה.
בשנות השישים הוקמו בעיירה מפעל לשימורי מזון, מפעל טקסטיל וכן מפעלי בנייה, מתכות ומזון אחרים, שרובם מהווים את מקורות הכנסתה ותעסוקתה של העיירה עד היום.
אישים יהודים ילידי העיירה

מלבי"ם - רב ותאולוג באוקראינה וברומניה
נדיה מייכר - זמרת אוקראינית ממוצא יהודי
דייוויד מרגוליס - צייר יהודי אמריקאי
סמואיל מיטיה רפופורט - ביוכימאי יהודי-מזרח גרמני
מרדכי שנהבי - פעיל סוציאליסטי ציוני ישראלי , ממנהיגי השומר הצעיר והתנועה הקיבוצית בארץ ישראל
יצחק שנהר - משורר וסופר ישראלי
יהודים

בשנים הראשונות של המאה ה-20 גרו בוולוצ'יסק כ-3,200 יהודים. עקב ההגירה מהיישוב, בעיקר לארצות הברית ולמערב אירופה, נשארו ביישוב לפני מלחמת העולם השנייה כ-500 יהודים.
עם כיבוש העיירה בידי הגרמנים רוכזו כ-4,000 יהודי העיירה וסביבתה בגטו מוקף גדר תיל שהוקם בה. כל יושבי הגטו נרצחו באוגוסט או בספטמבר 1942.
Hounds of Love

Hounds of Love הוא אלבום האולפן החמישי של המוזיקאית האנגלייה קייט בוש, שיצא לאור ב-16 בספטמבר 1985 בהוצאת חברת התקליטים EMI רקורדס. הוא זכה להצלחה מסחרית וסימן את חזרתה לעין הציבור לאחר המכירות הנמוכות של אלבומה הקודם, The Dreaming מ-1982. הסינגל המוביל מתוך האלבום, "Running Up That Hill (A Deal with God)", הפך לאחד הלהיטים הגדולים ביותר של בוש, והיה לשירה השני שדורג במקום הראשון בממלכה המאוחדת ביוני 2022. הצד הראשון של האלבום כלל שלושה סינגלים נוספים, "Cloudbusting",‏ "Hounds of Love" ו-"The Big Sky". הצד השני, ששמו The Ninth Wave, מגולל סיפור אודות אישה שנסחפת לבדה בים בלילה.
Hounds of Love זכה לשבחי המבקרים הן בביקורות עכשוויות והן בביקורות רטרוספקטיביות. הוא נחשב על ידי מעריצים ומבקרי מוזיקה רבים לאלבום הטוב ביותר של בוש, ונבחר באופן קבוע לאחד האלבומים הגדולים בכל הזמנים. הוא היה לאלבומה השני של בוש שהגיע לראש מצעד האלבומים הבריטי, ובארצות הברית דורג ב-40 העליונים במצעד הבילבורד 200. Hounds of Love הוא אלבום האולפן הנמכר ביותר של בוש, לאחר שקיבל את תואר הפלטינה הכפולה על 600,000 עותקים שנמכרו ממנו בממלכה המאוחדת, ועד שנת 1998 הוא נמכר בלמעלה מ-1.1 מיליון עותקים ברחבי העולם. האלבום הועמד בטקס פרסי המוזיקה הבריטית לשנת 1986 בקטגוריית "האלבום הבריטי הטוב ביותר", בו הייתה בוש מועמדת גם בקטגוריית "האישה הבריטית הטובה ביותר" ו"הסינגל הבריטי הטוב ביותר" עבור "Running Up That Hill". בשנת 2022, האלבום נכנס מחדש למצעדים שונים, והגיע למקום הראשון במצעד האלבומים האלטרנטיביים המובילים של בילבורד, עקב הופעתו של "Running Up That Hill" בסדרה "דברים מוזרים" של נטפליקס.
פרסים ומועמדויות

| פרס | תאריך | קטגוריה | תוצאה | מקור |
| --- | --- | --- | --- | --- |
| פרס גראמי | 26 בינואר 2025 | מארז התקליטים הטוב ביותר – עבור The Baskerville Edition | מועמדות |  |
רשימת רצועות

| Hounds of Love> מס' | Hounds of Love> שם | Hounds of Love> משך | Hounds of Love>  | Hounds of Love>  | Hounds of Love>  | Hounds of Love>  | Hounds of Love>  | Hounds of Love>  | Hounds of Love>  |
| --- | --- | --- | --- | --- | --- | --- | --- | --- | --- |
| 1. | Running Up That Hill (A Deal with God)  | 4:58 |  |  |  |  |  |  |  |
| 2. | Hounds of Love  | 3:03 |  |  |  |  |  |  |  |
| 3. | The Big Sky – Special Single Mix  | 4:38 |  |  |  |  |  |  |  |
| 4. | Mother Stands for Comfort  | 3:08 |  |  |  |  |  |  |  |
| 5. | Cloudbusting  | 5:10 |  |  |  |  |  |  |  |
| 6. | And Dream of Sheep  | 2:45 |  |  |  |  |  |  |  |
| 7. | Under Ice  | 2:21 |  |  |  |  |  |  |  |
| 8. | Waking the Witch  | 4:18 |  |  |  |  |  |  |  |
| 9. | Watching You Without Me  | 4:07 |  |  |  |  |  |  |  |
| 10. | Jig of Life  | 4:04 |  |  |  |  |  |  |  |
| 11. | Hello Earth  | 6:13 |  |  |  |  |  |  |  |
| 12. | The Morning Fog  | 2:37 |  |  |  |  |  |  |  |
| משך כולל: | משך כולל: | 47:26 |  |  |  |  |  |  |  |
הערות שוליים

↑  ארט פופ • פופ מתקדם • ארט רוק • רוק מתקדם • הגל החדש
↑  Smith, Robin (14 September 1985). "From Hills to Hounds". Record Mirror. p. 4. ISSN 0144-5804.
↑  Roberts, David, ed. (2006). British Hit Singles & Albums (19th ed.). London: Guinness World Records. pp. 400–401. ISBN 978-1-904994-10-7.
↑  Fitzgerald Morris, Peter (1997). Hounds of Love (CD booklet). Kate Bush. London: EMI. p. 3.
↑  BPI Awards - bpi, web.archive.org, ‏2017-09-09
↑  "100 Greatest Albums Ever". Q. No. 137. February 1998. pp. 37–68.
↑  Kevin Rutherford, Kate Bush Earns First Billboard No. 1 Album Thanks to ‘Stranger Things’ Boost, Billboard, ‏2022-06-07 (באנגלית אמריקאית)
↑  2025 GRAMMYs: See The Full Winners & Nominees List | GRAMMY.com, grammy.com
| --- | --- |
בקרת זהויות :  MusicBrainz release group: 017f2a37-a78f-3578-9611-fa40408e5d90
אמרלד פנל

| --- | --- |

אמרלד פנל מקריאה אחד מספריה, 2013
 לידה:  1 באוקטובר 1985 (בת 39) לונדון, הממלכה המאוחדת 
 מדינה:  הממלכה המאוחדת 
 תקופת הפעילות:  מ-2008 
 עיסוק:  סופרת
 מקום לימודים:  אוניברסיטת אוקספורד  מרלבורו קולג' 
 פרסים והוקרה:  פרס אוסקר לתסריט המקורי הטוב ביותר (25 באפריל 2021) 
 פרופיל ב-IMDb
 
אמרלד לילי פנל (באנגלית: Emerald Lilly Fennell; נולדה ב-1 באוקטובר 1985) היא שחקנית, סופרת, תסריטאית ובמאית קולנוע אנגלייה. היא מוכרת בעיקר מהופעתה בתפקיד האחות פטסי מאונט בסדרת הדרמה "מיילדת" של ה-BBC.
ביוגרפיה

פנל נולדה בלונדון למעצב התכשיטים תיאו פנל ולסופרת לואיז פנל (שם נעורים: מקגרגור). היא למדה במרלבורו קולג', ואחר כך למדה אנגלית באוניברסיטת אוקספורד. היא שיחקה בהצגות באוניברסיטה. שם גילה אותה לינדי קינג מסוכנות הכישרונות United Agents שמייצג גם את קירה נייטלי.
אחותה קוקו פנל היא מעצבת אופנה.
ביוגרפיה > קריירת משחק

פנל כיכבה בסיטקום "Chickens" יחד עם סיימון בירד, ג'ו תומאס וג'וני סוויט. היא הצטרפה לצוות השחקנים של הסדרה "מיילדת" של BBC One בתפקיד פטסי מאונט, אחרי שצבעה את שערה לאדום. בקולנוע שיחקה בסרטים "אנה קארנינה" (2012) ו"אלברט נובס" (2011).
ב-2017 גילמה פנל את דמותה של עדה לאבלייס בעונה השנייה של סדרת הדרמה "ויקטוריה".
ביוגרפיה > כתיבה

ב-2008 הוזמנה פנל לכתוב תסריט לסרט קולנוע בשם "Chukka" (בהפקה של מדלן לויד ובר). הסרט הוא קומדיה רומנטית על קבוצת בני נוער שנאבקים נגד סגירת בית הספר שלהם באמצעות התמודדות נגד נערים עשירים במשחק פולו.
בינואר 2013 יצא לאור הרומן הראשון שכתבה, ספר פנטזיה לילדים בשם "Shiverton Hall", בהוצאת Bloomsbury Children's Books. בדצמבר 2012 הופץ הרומן כספר אלקטרוני בהוצאת Bloomsbury USA.
באמצע 2014 יצא לאור ספר ההמשך "The Creeper". הספר היה מועמד לפרס ווטרסטונס לספרי ילדים לשנת 2014. ב-2015 פרסמה פנל את ספרה הראשון למבוגרים "Monsters".
ביוגרפיה > בימוי

בשנת 2019 החלה לעבוד על הסרטה הראשון "צעירה מבטיחה" ("Promising Young Woman"), בהשתתפותם של השחקנים האנגלים קארי מאליגן ואלפרד מולינה ושחקנים הוליוודים ביניהם: אליסון ברי, אדם ברודי, מקס גרינפילד וכריסטופר מינץ-פלאס.
ביולי 2024, פנל הודיעה כי הסרט הבא שלה יהיה עיבוד שלה לרומן "אנקת גבהים" של אמילי ברונטה.
ביוגרפיה > ספרים

Shiverton Hall - 2012
The Creeper - 2014
Rollercoasters Shiverton Hall - 2014
Monsters - 2015
פילמוגרפיה חלקית

| שנה | שם | שם באנגלית | תפקיד | הערות |
| --- | --- | --- | --- | --- |
| 2006 | משפט ועונש | Trial & Retribution | שינה | בפרק "Sins of the Father" |
| 2010 |  | Mr. Nice | רייצ'ל | סרט פשע בריטי-ספרדי |
| 2010 | תחבולות חדשות | New Tricks | ויקי (פקידת קבלה) | בפרק "Coming Out Ball" |
| 2010 |  | Any Human Heart | לוטי | סדרת טלוויזיה (2 פרקים) |
| 2011 | אלברט נובס | Albert Nobbs | גברת סמיית'-וילרד |  |
| 2011–2013 |  | Chickens | אגנס | סדרת טלוויזיה |
| 2012 | אנה קארנינה | Anna Karenina | הנסיכה מרקלובה |  |
| 2013 |  | Blandings | מוניקה סימונס | בפרק "Problems with Drink" |
| 2013 | הגברת נעלמת | The Lady Vanishes | אודט | סרט טלוויזיה |
| 2013 |  | Murder on the Home Front | איזי קוונל | סרט טלוויזיה |
| 2013– | מיילדת | Call the Midwife | פטסי מאונט | סדרת טלוויזיה |
| 2015 | הנערה הדנית | The Danish Girl | אלזה |  |
| 2015 | פן | Pan | קומנדר |  |
| 2016 |  | Drifters | ליזי | סדרת טלוויזיה |
| 2017 | ויקטוריה | Victoria | עדה לאבלייס | סדרת טלוויזיה |
| 2018 | ויטה ווירג'יניה | Vita and Virginia | וונסה בל | סרט קולנוע |
| 2019–2020 | הכתר | The Crown | קמילה פארקר בולס | עונות 3 ו-4 |
| 2023 | ברבי | Barbi |  |  |
| 2023 | סלטברן | Saltburn | — | סרט קולנוע; במאית, תסריטאית ומפיקה  מועמדת פרס גראמי לפסקול האוסף הטוב ביותר עבור מדיה חזותית (2025) |
| 2024 | ג'ון וויק מציג: בלרינה | John Wick Presents: Ballerina | — | סרט קולנוע; תסריטאית |
| יפורסם בהמשך | אנקת גבהים | Wuthering Heights | — |  |